Silvio Berlusconi Silvio Berlusconi (Milan, 29 ta' Settembru 1936) huwa politiku u imprenditur Taljan, imlaqqam "il Cavaliere" ħabba l-onorifiċenza ta' "Cavaliere del Lavoro" li ngħatatlu fl-1977. Kien Priministru tal-Italja erba' darbiet, fl-1994, mill-2001 sal-2005, mill-2005 sal-2006, u mill-2008 sakemm irriżenja fit-12 ta' Novembru 2011. Skont ir-rivista Amerikana "Forbes", fl-2011 Silvio Berlusconi kien it-tielet l-ikbar sinjur fl-Italja u l-118 l-iktar sinjur fid-dinja, b'patrimonju li jlaħħaq is-7.8 biljun dollaru Amerikan. Huwa beda l-attività imprenditorjali fis-snin sittin fil-qasam tal-bini tad-djar. Fl-1975 waqqaf is-soċjetà finanzjarja "Fininvest" u fl-1993 is-soċjetà ta' produzzjoni multimediali "Mediaset". F'Ottobru 1993 beda l-moviment politiku ċentru-lemini ta' "Forza Italia", li fl-2008 sar "Il Popolo della Libertà". Huwa l-iktar wieħed li dam Priministru fl-Italja u l-iktar wieħed li kellu gvern li dam. Berlusconi kien imputat f'iktar minn għoxrin proċediment ġudizzjarju, li l-ebda wieħed minnhom ma ntemm b'sentenza definittiva ta' kundanna, ħabba assoluzzjonijiet, depenalizzazjonijiet tar-reati kontestati u l-preskrizzjoni.